b'\n_START_ARTICLE_\nJaakko IV\n_START_PARAGRAPH_\nJaakko IV (17. maaliskuuta 1473 \xe2\x80\x93 9. syyskuuta 1513) oli Skotlannin kuningas vuosina 1488\xe2\x80\x931513.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nJaakko IV oli Jaakko III:n ja Margaret Tanskalaisen poika. H\xc3\xa4n syntyi todenn\xc3\xa4k\xc3\xb6isesti Stirlingin linnassa. Kun h\xc3\xa4nen is\xc3\xa4ns\xc3\xa4 kuoli Sauchieburnin taistelussa 11. kes\xc3\xa4kuuta 1488, 15-vuotias Jaakko nousi valtaistuimelle ja kruunattiin 24. kes\xc3\xa4kuuta Sconessa, Perthshiressa._NEWLINE_Nuori kuningas osoittautui pian etev\xc3\xa4ksi hallitsijaksi. H\xc3\xa4n taivutteli aateliston valtaansa, kukisti kapinan vuonna 1489 ja kehitti hallituskaudellaan oikeusk\xc3\xa4yt\xc3\xa4nt\xc3\xb6\xc3\xa4 ja voitti Skotlannin rannikkoja uhkaavat merikansat. Jaakko oli saanut hyv\xc3\xa4n koulutuksen, ja h\xc3\xa4nen v\xc3\xa4itettiin hallitsevan sujuvasti Alamaan skottia, englantia, gaelia, latinaa, ranskaa, saksaa, italiaa, flaamia, espanjaa ja tanskaa. Jaakko oli viimeinen skottien kuningas, joka osasi skottigaelia._NEWLINE_Jaakko oli todellinen renessanssiprinssi; h\xc3\xa4nt\xc3\xa4 kiinnostivat niin k\xc3\xa4yt\xc3\xa4nn\xc3\xb6lliset kuin teoreettisetkin asiat. H\xc3\xa4nen aikanaan perustettiin Skotlannin ensimm\xc3\xa4inen kirjapaino ja Edinburghin linnasta tehtiin Britannian merkitt\xc3\xa4vin asevalimo. H\xc3\xa4n my\xc3\xb6s rakasti laivoja ja tajusi kuinka t\xc3\xa4rke\xc3\xa4\xc3\xa4 Skotlannille oli kehitt\xc3\xa4\xc3\xa4 suuri laivasto. H\xc3\xa4n hankki Skotlannin kuninkaalliselle laivastolle 38 uutta laivaa ja perusti kaksi uutta telakkaa._NEWLINE_Jaakko my\xc3\xb6s tuki Englannin kuninkaaksi pyrkiv\xc3\xa4\xc3\xa4 vallantavoittelijaa, Perkin Warbeckia, ja teki t\xc3\xa4m\xc3\xa4n puolesta lyhyen hy\xc3\xb6kk\xc3\xa4yksen Englantiin. My\xc3\xb6hemmin h\xc3\xa4n kuitenkin my\xc3\xb6nsi, ett\xc3\xa4 Skotlannin ja Englannin v\xc3\xa4lill\xc3\xa4 vallitseva rauha oli molempien maiden etujen mukainen ja pyrki s\xc3\xa4ilytt\xc3\xa4m\xc3\xa4\xc3\xa4n sen vuonna 1502 tehdyll\xc3\xa4 sopimuksella sek\xc3\xa4 naimalla tuolloisen kuninkaan, Henrik VII:n tytt\xc3\xa4ren Margareeta Tudorin vuonna 1503. Heid\xc3\xa4n kolme ensimm\xc3\xa4ist\xc3\xa4 lastaan kuolivat jo nuorina, mutta my\xc3\xb6hemmin Jaakko V:ksi kruunattu poika selviytyi._NEWLINE_Kun Englannin ja Ranskan v\xc3\xa4lille syttyi sota Italiassa k\xc3\xa4ydyn selkkauksen seurauksena, Jaakko joutui vaikeaan asemaan. Englannin uusi kuningas Henrik VIII yritti vallata Ranskan vuonna 1513 ja Jaakko reagoi julistamalla sodan Englannille. H\xc3\xa4n oletti hy\xc3\xb6tyv\xc3\xa4ns\xc3\xa4 Henrikin poissaolosta ja johti armeijansa etel\xc3\xa4\xc3\xa4n. H\xc3\xa4net kuitenkin surmattiin Flodden Fieldin taistelussa, kuten suuri joukko h\xc3\xa4nen armeijastaankin. Jaakon kuolema p\xc3\xa4\xc3\xa4tti Skotlannin osallistumisen Italian sotiin. H\xc3\xa4nen ruumiinsa vietiin Lontooseen haudattavaksi ja julistettiin kirkonkiroukseen. Palsamoitu ruumis j\xc3\xa4tettiin moneksi vuodeksi Sheenin luostariin Surreyyn, kunnes se poistettiin reformaation my\xc3\xb6t\xc3\xa4. Skotlantilaisten keskuudessa liikkuneet per\xc3\xa4tt\xc3\xb6m\xc3\xa4t huhut kertoivat kuninkaan selviytyneen taistelusta ja l\xc3\xa4hteneen maanpakoon.'